**Jordán Gábor †**

(1935. november 26. – 2014. január 6. )

A Jordán família igazi balatoni vitorlásdinasztia. A család Genfből érkezett Magyarországra, eredetileg a-val, Jordannak írták a nevüket. Nagyapja dr. Jordan Károly (1870–1959) nemzetközileg is elismert, Kossuth-díjas matematikus, egyetemi tanár volt, aki sokat sportolt: hegyet mászott, barlangászott és vitorlázott. Balatonvilágoson vásárolt egy vízparti telket, amelyre villát épített. A Bodeni-tóról hozatott hajója, a Pelso jól ismert résztvevője volt a balatoni versenyeknek. Matematikus lévén megalkotta az első magyarországi hendikep-rendszert. Édesapja, Jordan Richárd 1912-ben a Balatoni Yacht Club alapító tagja, a klub kapitánya, majd alelnöke volt, ő állította fel a Pelsóval a Kenese–Keszthely rekordverseny alapidejét.

A család legismertebb tagja Jordán Gábor öt éves korától az apjával túrázott. Tizenkilenc évesen, 1954-ben O-jolléval kezdett versenyezni, később Kalózzal folytatta, és bekerült a II. osztályú bajnokságra (akkoriban I., II. és III. osztályú bajnokságokat rendeztek). A Kalóz után tíz évig sztározott. 1968-tól tíz éven át a Villámmal (Európa 30-as) versenyezett, három magyar bajnokságot nyert (1971, 1974, 1976), négyszer (1968, 1972, 1973, 1975) ezüstérmes volt. A Mahart szakosztályvezetője, dr. Kopár István, aki nagyon sokat tett a klub felvirágoztatásáért, az ötvenes években részletre megvásárolta a Tuss családtól a Talizmán 6R jachtot. (Dr. Tuss Miklós akkor munkatáborban volt, Kopár havonta vitte a részleteket a feleségének.) A hajót 1980-ban Siófokon felújították, idővel a fa árbócot alumíniumra cserélték, majd 1994–95-ben a vitorlázata is megújult. Ebben az időszakban Jordán Gábor versenyzett vele, öt ezüst-, három bronzérem után 1996-ban sikerült legyőznie legnagyobb riválisait (Hungária, Kishamis), és megnyerte az Összevont Cirkáló bajnokságot. 1992-ben a Talizmánnal győzött az első magyarországi szólóvitorlás versenyen, a Marina Kupán.

1974-től – a siófoki Mahart SC legsikeresebb éveiben – a klub szakosztályvezetője volt, így aktív részese lehetet annak a látványos fejlődésnek, amely a klubot a hetvenes években az egyik legsikeresebbé tette a Balatonon. Az olimpiai osztályok közül Finnben, 470-esben és Solingban sorra nyerték a bajnokságokat. A Fundák–Zalai páros 1980-ban, Székely Antal 1988-ban az olimpiára is kijutott. Pezsgő versenyélet és nagyon jó hangulatú klubélet volt a siófoki telepen. 1990-től négy cikluson át vezette az MVSz Felügyelő Bizottságát. Később a Klasszikus Flotta elnökeként és versenybíróként vett részt a Magyar Vitorlás Szövetség munkájában.